Sporazumom društava skladatelja s područja bivše Jugoslavije riješena je jedna od glavnih prepreka ulasku i Appleovog iTunesa, što se tiče prodaje glazbe, u Hrvatsku i zemlje regije, a to je premalo tržište. Davor Pasarić, izvršni urednik Jabučnjaka, internetske zajednice koja okuplja Apple entuzijaste, ističe da se Apple kad je došao u Hrvatsku odmah sudario s domaćom kompliciranom legislativom.

– Naša birokracija je vrlo teška, a Apple inače te probleme agresivno rješava zahvaljujući silnim novcima koje ima na raspolaganju. No, Hrvatska je očito premalo tržište da bi im se takav pristup isplatio. Kod dovođenja iTunesa spominje se i problem lokalizacije, no tehnička strana tog posla je dobrim dijelom riješena, jer App store i tekst sporazuma koji se mora prihvatiti kod prijave već su prevedeni na hrvatski jezik. Ključna stvar koju ovdje treba imati na umu jest to da bi Apple kod uvođenja prodaje glazbe preko iTunesa u Hrvatsku morao uvesti i cijeli sustav korisničke podrške koji košta određene novce. Morali bi samim tim i osnovati lokalnu Apple podružnicu, koja zasad ne postoji. Apple je u Hrvatskoj isključivo prisutan putem ovlaštenog uvoznika, bez ikakve lokalne infrastrukture, kaže Pasarić.

Hrvatski korisnici iPhonea i iPada zasad putem App Store mogu kupovati samo aplikacije za svoje pametne telefone i tablete, a Pasarić drži da Appleu to zasad služi i kao »sonda« kojom ocjenjuju mogućnosti lokalnog tržišta i kupaca, kod uvođenja dodatne ponude, uključujući i glazbu.

– Već dva desetljeća pratim rad Applea i jasno mi je da su oni uvijek iznimno oprezno postupali s ovdašnjim tržištem, još od vremena bivše Jugoslavije. Kad procijene da im je to isplativo, dovest će i glazbu putem iTunesa u Hrvatsku, ocjenjuje Pasarić.